AOT เผยงวดปี 58 ปริมาณผู้โดยสารที่ เพิ่มขึ้น 21.94% – เที่ยวบินเพิ่มขึ้น 15.97%
AOT เผยงวดปี 58 ปริมาณผู้โดยสารที่ใช้บริการมีจำนวน 106,789,914 คน เพิ่มขึ้น 21.94% จากช่วงเดียวกันเมื่อปีก่อน ขณะที่มีเที่ยวบินเพิ่มขึ้น 15.97%
19 ต.ค. 2558

นายนิตินัย ศิริสมรรถการ ผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ปริมาณการจราจรทางอากาศยานผ่านท่าอากาศยานทั้ง 6 แห่ง ประจำปีงบประมาณ 58 (1 ต.ค.57-30 ก.ย. 58) โดยของ ทอท.ได้แก่ ท่าอากาศยานสุวรรณภูมิ (ทสภ.) ท่าอากาศยานดอนเมือง (ทดม.) ท่าอากาศยานภูเก็ต (ทภก.) ท่าอากาศยานเชียงใหม่ (ทชม.) ท่าอากาศยานแม่ฟ้าหลวง เชียงราย (ทชร.) และท่าอากาศยานหาดใหญ่ (ทหญ.) มีผู้โดยสารใช้บริการจำนวน 106,789,914 คน เพิ่มขึ้น 21.94% เมื่อเทียบกับช่วงเดียวกันของปีก่อน แบ่งเป็นผู้โดยสารระหว่างประเทศ 61,337,060 คน เพิ่มขึ้น 19.81% ผู้โดยสารภายในประเทศ 45,452,854 คน เพิ่มขึ้น 24.95%
ขณะที่มีเที่ยวบินจำนวน 707,362 เที่ยวบิน เพิ่มขึ้น 15.97% แบ่งเป็นเที่ยวบินระหว่างประเทศ 365,321เที่ยวบิน เพิ่มขึ้น 12.48% และเที่ยวบินภายในประเทศ 342,041 เที่ยวบิน เพิ่มขึ้น 19.95% โดยที่ ทสภ.มีผู้โดยสารใช้บริการ 52,384,217 คน เพิ่มขึ้น 12.66% เที่ยวบิน 310,870 เที่ยวบิน เพิ่มขึ้น 6.12% ขณะที่ ทดม.มีผู้โดยสาร 28,589,312 เพิ่มขึ้น 47.75% และมีเที่ยวบิน 214,809 เที่ยวบิน เพิ่มขึ้น 32.74% 
สำหรับท่าอากาศยานภูมิภาคที่มีปริมาณการจราจรทางอากาศรองลงมาจาก ทสภ.และ ทดม.ได้แก่ ทภก.ซึ่งมีผู้โดยสารใช้บริการ 12,538,042 คน เพิ่มขึ้นะ 11.19% มีเที่ยวบิน 82,000 เที่ยวบิน เพิ่มขึ้น 10.07% ทชม.มีผู้โดยสาร 8,069,918 คน เพิ่มขึ้น 29.88% เที่ยวบิน 62,626 เที่ยวบิน เพิ่มขึ้น 26.06% ทหญ.มีผู้โดยสาร 3,568,093 คน เพิ่มขึ้น 21.19% มีเที่ยวบิน 24,258 เที่ยวบิน เพิ่มขึ้น 15.71% และ ทชร.มีผู้โดยสาร 1,640,332 คน เพิ่มขึ้น 26.99% มีเที่ยวบิน 12,799 เที่ยวบิน เพิ่มขึ้น 27.62%
ทั้งนี้ ปริมาณผู้โดยสารและเที่ยวบินที่เพิ่มขึ้นที่ ทดม.เป็นหลัก ซึ่งมีบทบาทในการรองรับสายการบินต้นทุนต่ำ โดยในปีงบประมาณ 2558 มีสายการบินเพิ่มเที่ยวบิน ณ ทดม.มากขึ้น และความนิยมใช้บริการสายการบินต้นทุนต่ำในปัจจุบัน จึงส่งผลต่อปริมาณผู้โดยสารและเที่ยวบินที่เพิ่มสูงขึ้น ณ ท่าอากาศยานภูมิภาคของ ทอท.เช่นกัน